Potšišo ye re e ukameng ka godimo, e botšišwa ke mosadi wa Mokriste wa Mothomoso yo, le ge a leboga go ba a kwele bose bja go ba modudi wa paale wa Afrika-Borwa ka baka la tokologo ya sepolitiki, yoo naga ya gabo e ikgantšhago ka molaotheo wa go retega lefaseng ka moka, go ya ka nna, a sa ikhumanago a golegilwe ke bodiidi. Se se lego bohlokwa pampiring ye mabapi le ka fao basadi ba Maafrika ba Afrika-Borwa ba amogelago (reception) Bibele ka gona, ke go re ditaba tša go ama bohloki magareng ga tše dingwe, go swana le ka mokgwa wo bohloki bo dulago bo gomaretše batho ba basadi, ga se gantši di bopa diteng tša teologi, dithero ka baruti goba dithuto tša Bibele goba dipolelo magareng ga Bakriste ka kakaretšo. Ao ke maemo a go se kgahliše ka ge re tseba gore go na le tswalano magareng ga bohloki le HIV le AIDS. Maemong a bjalo, motho a ka se lese go hlagiša gore re re mola re bona e hlotša, ra e nametša thaba.